b"\n_START_ARTICLE_\nLuke Skywalker\n_START_SECTION_\nHistorie\n_START_PARAGRAPH_\nLuke bliver f\xc3\xb8dt p\xc3\xa5 Polis Massa af Padm\xc3\xa9 Amidala, der d\xc3\xb8r kort efter. Hans far, Anakin Skywalker, er netop vendt til den m\xc3\xb8rke side og er blevet til Sith-fyrsten Darth Vader. Luke Skywalker har desuden en tvillinges\xc3\xb8ster, Leia Organa. Alt dette aner Luke dog imidlertid intet om. _NEWLINE_Luke vokser op p\xc3\xa5 Tatooine, hvor han bor hos sine plejefor\xc3\xa6ldre Owen Lars og dennes kone Beru Lars, som er fugtfarmere. Som 19 \xc3\xa5rig m\xc3\xb8der Luke de to droider R2-D2 og C-3PO. Dette bliver starten p\xc3\xa5 Lukes store eventyr. Luke m\xc3\xb8der Obi-Wan Kenobi (af Luke f\xc3\xb8rst kaldt Ben Kenobi), som Luke kun kender som en gammel, s\xc3\xa6r eneboer. Han viser sig imidlertid at v\xc3\xa6re en af de f\xc3\xa5 jedi-riddere der er tilbage i galaksen, og ydermere har han v\xc3\xa6ret venner med Lukes far. _NEWLINE_Efter at imperiet brutalt har myrdet Lukes plejefor\xc3\xa6ldre, beslutter Luke sig for at f\xc3\xb8lge Obi-Wan i kampen mod Darth Vader, Kejseren og Det Galaktiske Imperium. De rejser til byen Mos Eisly hvor de m\xc3\xb8der smugleren Han Solo og hans f\xc3\xb8rstestyrmand wookien Chewbacca. De f\xc3\xa5r lov til at flyve med p\xc3\xa5 Tusind\xc3\xa5rsfalken som er Hans og Chewbaccas rumskib. P\xc3\xa5 rejsen mod planeten Alderaan, bliver de dog fanget af imperiet, p\xc3\xa5 deres kolossale kampstation D\xc3\xb8dsstjernen. Her k\xc3\xa6mper Obi-Wan mod Darth Vader i en duel med lyssv\xc3\xa6rd, og ender til sidst med at lade Vader besejre ham, mens Luke ser det, hvorefter han bliver \xc3\xa9t med Kraften. Luke, Han og Chewbacca form\xc3\xa5r at undslippe D\xc3\xb8dsstjernen og det lykkes ydermere for dem at befri imperiets fange Leia Organa, prinsesse af Alderaan. De slutter sig kort efter til opr\xc3\xb8rsstyrken, og i en stor kamp ved Yavin IV form\xc3\xa5r Luke, ved hj\xc3\xa6lp af Kraften, at skyde en bombe ind i en lille ventilationsskakt i D\xc3\xb8dsstjernen, hvilket \xc3\xb8del\xc3\xa6gger den enorme kampstation fuldst\xc3\xa6ndigt. _NEWLINE_Luke forts\xc3\xa6tter med at k\xc3\xa6mpe med rebellerne mod imperiet. P\xc3\xa5 isplaneten Hoth taler Obi-Wan til Luke, og beder ham ops\xc3\xb8ge jedi-stormesteren Yoda i Dagobah-systemet. Luke f\xc3\xb8lger hans anvisninger og finder Yoda p\xc3\xa5 sumpplaneten. Ved deres f\xc3\xb8rste m\xc3\xb8de aner Luke ikke at dette s\xc3\xa6re lille v\xc3\xa6sen er den legendariske jedi-ridder, men snart begynder hans tr\xc3\xa6ning for at blive en rigtig jedi-ridder. Den stopper dog brat, da Luke fornemmer at noget er galt med hans venner. Han drager, imod Obi-Wans og Yodas r\xc3\xa5d, mod Cloud City p\xc3\xa5 Bespin, hvor Han, Leia og Chewbacca er blevet fanget af imperiet. Det er dog en f\xc3\xa6lde, lagt af Darth Vader, med henblik p\xc3\xa5 at indkapsle Luke i karbonitium, for at bringe ham for Kejseren, s\xc3\xa5 han kan blive hans nye sith-l\xc3\xa6rling. For at teste indkapslingsapperatet har imperiet i samarbejde med dus\xc3\xb8rj\xc3\xa6geren Boba Fett indkapslet Han Solo i karbonit. _NEWLINE_I Cloud Citys indre k\xc3\xa6mper Luke Skywalker mod Darth Vader som til sidst hugger Lukes h\xc3\xb8jre h\xc3\xa5nd af med sit lyssv\xc3\xa6rd. Det er her Darth Vader fort\xc3\xa6ller Luke at han er hans far. Han beder Luke slutte sig til ham, men Luke kaster sig i stedet ned i en dyb skakt. Han reddes, h\xc3\xa6ngende under byen, af Chewbacca, Leia, og deres nye allierede Lando Calrissian. _NEWLINE_Luke f\xc3\xa5r en mekanisk h\xc3\xa5nd, og mens Chewbacca og Lando tager til Tatooine for at redde Han, konstruerer Luke sit eget lyssv\xc3\xa6rd. Konstruktionen af det nye v\xc3\xa5ben er inspireret af Obi-Wan Kenobis lyssv\xc3\xa6rd, baseret p\xc3\xa5 tegninger fundet i hans hytte. Dog er bladet gr\xc3\xb8nt, i mods\xc3\xa6tning til Obi-Wans bl\xc3\xa5 klinge. _NEWLINE_Luke m\xc3\xa5 ogs\xc3\xa5 hj\xc3\xa6lpe til i befrielsen af Han, som holdes fanget af gansterbossen Jabba the Hutt. Det lykkes, og Luke vender tilbage til Yoda p\xc3\xa5 Dagobah. Det er her at Yoda bekr\xc3\xa6fter for Luke at Darth Vader er hans far. Yoda fort\xc3\xa6ller ogs\xc3\xa5 Luke, at der er endnu en Skywalker, inden han d\xc3\xb8r og bliver et med Kraften. Kort efter taler Luke med Obi-Wans \xc3\xa5nd, og det er i denne samtale at det g\xc3\xa5r op for Luke at Leia er hans s\xc3\xb8ster. _NEWLINE_Luke genforener sig med rebellerne, og de drager til skovm\xc3\xa5nen Endor, hvor imperiet er godt i gang med at bygge en ny D\xc3\xb8dsstjerne. Her m\xc3\xb8der rebellerne de sm\xc3\xa5 bamse-agtige v\xc3\xa6sner, Ewokerne. Luke fort\xc3\xa6ller Leia at de er s\xc3\xb8skende og at Darth Vader er deres far. Kort efter melder han sig selv til imperiet, i den forh\xc3\xa5bning at han kan vende sin far tilbage til den gode side. Darth Vader bringer dog Luke for sin mester, som g\xc3\xb8r hvad han kan for at bringe den m\xc3\xb8rke side frem i ham. Luke ender med at tr\xc3\xa6kke sit lyssv\xc3\xa6rd, og det bliver til en intens duel mellem ham og Vader, hvor Luke til sidst hugger sin modstanders h\xc3\xb8jre h\xc3\xa5nd af. P\xc3\xa5 dette tidspunkt er hans rejse mod den m\xc3\xb8rke side n\xc3\xa6sten komplet, men i sidste \xc3\xb8jeblik t\xc3\xa6nker Luke klart, og smider sit v\xc3\xa5ben. Kejseren m\xc3\xa5 erkende at hans plan om at g\xc3\xb8re Luke til sin l\xc3\xa6rling, er sl\xc3\xa5et fejl, og g\xc3\xa5r i stedet i gang med at dr\xc3\xa6be Luke ved at bruge Kraften til at sende lyn igennem hans krop. Luke er t\xc3\xa6t p\xc3\xa5 at d\xc3\xb8 og skriger p\xc3\xa5 hj\xc3\xa6lp. I sidste \xc3\xb8jeblik l\xc3\xb8fter Vader Kejseren, og smider ham ned i en skakt. Han opfylder dermed profetien om den udvalgte. _NEWLINE_Darth Vader har taget meget skade, og d\xc3\xb8r kort efter. Inden det n\xc3\xa5r han dog at tale med Luke uden masken p\xc3\xa5. Luke tager tilbage til Endor hvor han br\xc3\xa6nder Darth Vaders krop. Dette er den traditionelle ceremoni n\xc3\xa5r en jedi g\xc3\xa5r bort. Under den store fest p\xc3\xa5 Endor f\xc3\xa5r Luke \xc3\xb8je p\xc3\xa5 Obi-Wans og Yodas \xc3\xa5nder, som holder \xc3\xb8je med ham. Mens Luke ser p\xc3\xa5 dem, slutter Anakin Skywalker sig til dem.\n_START_SECTION_\nExtended Universe\n_START_PARAGRAPH_\nUdover at Luke er hovedperson i den originale Star Wars trilogi, er han ogs\xc3\xa5 med i mange af de b\xc3\xb8ger, tegneserier og spil som udg\xc3\xb8r Det Udvidede Univers (de officielle videreskrivninger). Efter imperiets fald bliver Luke en vigtig brik i opbygningen af Den Nye Republik. Derudover stifter han den nye jedi-orden og bliver selv jedi-stormester. Han gifter sig med den tidligere imperiale snigmorder Mare Jade, som ogs\xc3\xa5 bliver jedi-ridder, og de f\xc3\xa5r sammen barnet Ben Skywalker, opkaldt efter Obi-Wan. Derudover opl\xc3\xa6rer han sin s\xc3\xb8ster Leia i jedi-kunsten. Luke kommer til at deltage i en del krige, blandt andet Den Anden Galaktiske Borgerkrig og Yuuzhan Vong Krigen. Hans \xc3\xa6rkefjende bliver blandt andre sith-fyrsten Lumiya, som tr\xc3\xa6nede under Vader i imperiets tid.\n_START_SECTION_\nKarakteristika\n_START_PARAGRAPH_\nDet var bevidst fra George Lucas' side at han skulle v\xc3\xa6re en kontrast til Han Solo. Luke Skywalker er trofast og viljest\xc3\xa6rk og s\xc3\xa6tter andres behov over sine egne. Derudover er han en magtfuld kriger, og en af de mest force-sensitive mennesker galaksen har set."